**До:**  
**Комисия по превенция и противодействие на корупцията**

**51 Народно събрание на Република България**

**СТАНОВИЩЕ**

от Лена Бориславова, Богдан Богданов и Свилен Трифонов – депутати от парламентарната група на „Продължаваме Промяната – Демократична България“

Уважаема г-жо Димитрова,

Уважаеми народни представители,

Във връзка с приетото от Висшия адвокатски съвет (ВАдвС) Решение № 1764 от 23.07.2025 г.**,** с което адв. Нина Седефова е определена за член на Номинационната комисия по чл. 8, ал. 4 от Закона за противодействие на корупцията, считаме, че са налице основания да се изискат допълнително данни за процеса по избора на г-жа Седефова, както и допълнителна информация от нейна страна относно публично разпространени твърдения за потенциален конфликт на интереси при участието ѝ в работата на комисията.

1. **Относно процеса на номинация и избор на г-жа Седефова на заседание на ВАдвС:**

Съгласно **протокол № 83 от 23 юли 2025 г.**, публикуван на сайта на ВАдвС[[1]](#footnote-1), заседанието е проведено в хибридна форма, като изрично е отбелязано, че част от членовете са участвали **дистанционно чрез Zoom или по телефонна връзка с Viber.**

Съгласно чл. 120 от Закона за адвокатурата**,** извънредните заседания на ВАдвС са присъствени и следва да бъдат свикани с **поне 14-дневно предизвестие**. Заседанието е редовно, ако присъстват 2/3 от членовете на Висшия адвокатски съвет. Съществуват съмнения дали това изискване е било спазено с оглед на бързината, с която управляващото мнозинство провежда процедурата за избор на Номинационна комисия и членове на КПК.

Чл. 29, ал. 2 от Правилата за организацията и дейността на ВАдвС предвижда, че **дистанционни заседания** могат да се провеждат само през период на извънредно положение и извънредна епидемична обстановка. От публично достъпния протокол не става ясно дали изискването за присъствено участие и кворум е било спазено в съответствие с правилата и с действащото законодателство.

Допълнително, в медийното пространство са налични публикации, от които е видно, че дори членовете на ВАдС споделят съмнения за редовността на заседанието, на което е избран техният представител в Номинационната комисия.[[2]](#footnote-2)

За изчистване на всякакво недоверие и съмнение в процеса по формиране на Номинационната комисия, предлагаме Комисията по превенция и противодействие на корупцията **официално да изиска от ВАдвС следната информация:**

* Дали извънредното заседание от 23.07.2025 г. е било свикано в съответствие с изискването за 14-дневно писмено уведомление по чл. 120, ал. 1 от ЗА;
* Дали участието на членове чрез Zoom и Viber отговаря на критериите за „присъствие“ и валидност на заседанието съгласно чл. 29 от Правилата на ВАдвС и чл. 120, ал. 1 ЗА;
* Дали е налице правновалидно решение за избор на представител в Номинационната комисия, с оглед на всички изброени обстоятелства;
* Необходимо и целесъобразно ли е да се предостави допълнителен срок за провеждане на законосъобразен избор на член на Номинационната комисия от страна на ВАдС с оглед на специфичния правен режим за свикване и провеждане на заседания от ВАдС.

1. **По отношение на публично оповестена информация за потенциален конфликт на интереси:**

Във връзка с чл. 3, ал. 2 от Правилата за дейността на Номинационната комисия, който задължава членовете ѝ да декларират „*всички обстоятелства, които могат да повлияят на тяхната обективност и безпристрастност*“, предлагаме да бъде **изискано от адв. Нина Седефова да декларира следното:**

* Дали са верни данните, публикувани в разследване на BIRD.BG[[3]](#footnote-3), според които нейният син – адв. Николай Седефов, е процесуален представител на бившия министър на вътрешните работи и настоящ **народен представител от ДПС „Ново Начало“ – Калин Стоянов, по SLAPP дело** срещу журналисти от BIRD;
* Дали самата адв. Седефова е представлявала **Георги Самуилов и неговото търговско дружество „Инса Ойл“** – сочени за близки до Делян Пеевски – в арбитражно дело срещу „Ромпетрол“;
* Има ли други обстоятелства от личен, професионален, политически или бизнес характер, които могат да бъдат свързани с участници в процедурата или с лица от управляващото парламентарно мнозинство.

Предвид високата обществена чувствителност във връзка с процеса, ролята на Номинационната комисия и изискванията за **пълна прозрачност и институционална легитимност**, настояваме всички обстоятелства да бъдат надлежно установени преди продължаването на дейността на комисията.

С уважение,

1. <https://www.vas.bg/bg/c/protokoli-ot-zasedaniyata-na-vas> и [www.vas.bg/p/2/5/250723-vas-id-83-13867.pdf](http://www.vas.bg/p/2/5/250723-vas-id-83-13867.pdf) [↑](#footnote-ref-1)
2. <https://defakto.bg/2025/08/08/visshiyat-advokatski-savet-e-vzel-reshenie-bez-korum-da-predloji-adv-nina-sedefova-za-chlen-na-nominatsionnata-komisiya/> [↑](#footnote-ref-2)
3. [https://www.facebook.com/birdreporting/posts/pfbid02deqYoKzQZSPMfogzMJMQ6Y8KPE8QjfjuvumD2H58SGPEF35bHyJgTHbTrPLE1a67l?rdid=Gq3UZTrkblSIn3nd#](https://www.facebook.com/birdreporting/posts/pfbid02deqYoKzQZSPMfogzMJMQ6Y8KPE8QjfjuvumD2H58SGPEF35bHyJgTHbTrPLE1a67l?rdid=Gq3UZTrkblSIn3nd) [↑](#footnote-ref-3)